## Odluka o Obrascu standardne metodologije za procjenu fiskalnog učinka

### NN 73/2008 (26.6.2008.), Odluka o Obrascu standardne metodologije za procjenu fiskalnog učinka

# VLADA REPUBLIKE HRVATSKE

**2431**

Na temelju članka 27a., stavaka 1. i 6. Poslovnika Vlade Republike Hrvatske
(»Narodne novine«, br. 107/2000 – pročišćeni tekst, 24/2001, 22/2005, 68/2007 i
10/2008), Vlada Republike Hrvatske je na sjednici održanoj 20. lipnja 2008.
godine donijela

## ODLUKU

### O OBRASCU STANDARDNE METODOLOGIJE ZA PROCJENU FISKALNOG UČINKA

I.

Ovom Odlukom propisuje se postupak davanja iskaza o procjeni fiskalnog učinka te
Obrazac standardne metodologije za procjenu fiskalnog učinka (dalje u tekstu:
Obrazac) na kojem se podnosi.

II.

Iskaz o procjeni fiskalnog učinka dužan je izraditi predlagatelj prilikom izrade
prijedloga uredbi, drugih propisa i akata planiranja (projekata, planova,
programa, strategija, politika i dr.) koje donosi Vlada Republike Hrvatske
(dalje u tekstu: Vlada), te prijedloga zakona i akata planiranja koje Vlada
predlaže na donošenje Hrvatskom saboru (dalje u tekstu: prijedlozi propisa i
akata planiranja).
Predlagatelji iz stavka 1. ove točke jesu središnja tijela državne uprave
(ministarstva, središnji državni uredi i državne upravne organizacije) i stručne
službe Vlade.

III.

Iskaz o procjeni fiskalnog učinka sadržava procjenu fiskalnih posljedica
provedbe propisa ili akta planiranja za proračun (državni proračun, proračune
jedinica lokalne i područne (regionalne) samouprave, te financijske planove
izvanproračunskih korisnika), koja obuhvaća:
1. predviđene prihode i rashode, te primitke i izdatke proračuna za proračunsku
godinu i za dvije iduće godine,
2. prijedloge za pokrivanje povećanih rashoda i izdataka proračuna,
3. prijedloge za nadomjestak smanjenih prihoda i primitaka proračuna.

IV.

Iskaz o procjeni fiskalnog učinka daje se na Obrascu.
Obrazac sadrži osnovne podatke o predlagatelju i prijedlogu propisa ili akta
planiranja, povezanosti propisa ili akta planiranja s državnim proračunom, iskaz
o procjeni fiskalnog učinka, učinak na zapošljavanje, potencijalne obveze za
državni proračun, pokazatelje uspješnosti, obrazloženja predlagatelja i podatke
o kontakt-osobi, te mišljenje Ministarstva financija.

V.

Predlagatelj iz točke II. ove Odluke dostavlja obrazac, zajedno s pripadajućim
prijedlogom propisa, odnosno akta planiranja, Ministarstvu financija radi
mišljenja.
Obrazac potpisuje ministar, državni tajnik središnjega državnog ureda, odnosno
ravnatelj državne upravne organizacije i ovjerava se pečatom.

VI.

Ministarstvo financija pregledava i analizira tekst prijedloga propisa, odnosno
akta planiranja i iskaz o procjeni fiskalnog učinka, dan na obrascu, te svoje
mišljenje dostavlja predlagatelju.
Predlagatelj iz točke II. ove Odluke obvezan je Vladi, uz prijedlog propisa,
odnosno akta planiranja, dostaviti i obrazac ovjeren od ministra financija.

VII.

Obrazac i Upute za ispunjavanje obrasca sastavni su dio ove Odluke.
Obrazac se nalazi na internetskoj stranici Ministarstva financija – www.mfin.hr,
s koje ga je predlagatelj dužan preuzeti radi ispunjavanja.

VIII.

Danom stupanja na snagu ove Odluke prestaje važiti Odluka o Obrascu standardne
metodologije za procjenu financijskog učinka (»Narodne novine«, broj 70/2005).

IX.

Ova Odluka stupa na snagu danom objave u »Narodnim novinama«.

Klasa: 400-06/08-02/07
Urbroj: 5030120-08-1
Zagreb, 20. lipnja 2008.

Potpredsjednica Vlade
i ministrica obitelji, branitelja i međugeneracijske solidarnosti
**Jadranka Kosor, dipl. iur**., v. r.

[Obrazac](dodatni/377301.pdf)

UPUTE ZA ISPUNJAVANJE OBRASCA STANDARDNE METODOLOGIJE ZA PROCJENU FISKALNOG
UČINKA

Obrazac je dan u elektronskom obliku, u MS Excel formatu.
Unos podataka u obrazac je automatiziran, što predlagatelju omogućuje da unosom
jednog ispravnog podatka automatski dobiva popunjena povezana polja u obrascu.
Polja u obrascu označena su bijelom, žutom, zelenom i plavom bojom.
Polja označena bijelom bojom opisuju podatke koje je potrebno unijeti.
Predlagatelj ispunjava polja označena žutom bojom te se, uslijed ispravnog
unosa, u povezanim poljima označenima zelenom bojom automatski pojavljuje tekst.
Polja označena plavom bojom predviđena su za unos podataka od strane
Ministarstva financija.
Radi olakšanog ispunjavanja obrasca u dodatnim listovima radne knjige obrasca
dane su organizacijska, ekonomska, programska, funkcijska i lokacijska
klasifikacija.

1. PREDLAGATELJ

Predlagatelji su središnja tijela državne uprave (ministarstva, središnji
državni uredi i državne upravne organizacije) te stručne službe Vlade.
U polje razdjel unosi se brojčana oznaka razdjela predlagatelja, sukladno
organizacijskoj klasifikaciji. Uslijed ispravnog unosa u polju pored, automatski
se prikazuje naziv predlagatelja.

2. OSNOVNI PODACI O PRIJEDLOGU PROPISA/AKTA PLANIRANJA

Pod Vrstom propisa/akta planiranja potrebno je, upisom riječi »Da«, odabrati o
kojem se propisu odnosno aktu planiranja radi.
Osnovni podaci također uključuju naziv propisa, odnosno akta planiranja, svrhu
njegova donošenja (što se želi postići donošenjem novoga, odnosno izmjenom
postojećeg propisa/akta planiranja) te zakonsku osnovu temeljem koje se donosi
(naziv propisa, godinu objave te broj Narodnih novina u kojima je objavljen).
Ako prijedlog propisa, odnosno akta planiranja nema zakonsku osnovu, ona se ne
unosi.
Brojčanu oznaku dodjeljuje Ministarstvo financija prilikom davanja mišljenja.

3. POVEZANOST PRIJEDLOGA PROPISA/AKTA PLANIRANJA S DRŽAVNIM PRORAČUNOM

Određuje se povezanost učinka provedbe prijedloga propisa, odnosno akta
planiranja s državnim proračunom.
U polje Aktivnosti i projekti unosi se brojčana oznaka aktivnosti i/ili
projekta, sukladno programskoj klasifikaciji državnog proračuna (na primjer:
A123456), u okviru kojih su planirana sredstva za provedbu predloženog propisa,
odnosno akta planiranja.
Ako su sredstva za provedbu propisa, odnosno akta planiranja planirana na više
aktivnosti i/ili projekata, u prvo ponuđeno polje unosi se brojčana oznaka
najznačajnija po iznosu, a ostale u polja ispod.
Ispravan unos brojčane oznake aktivnosti/projekta u prvo polje automatski
popunjava njezin naziv, te polja koja se odnose na Glavni program, Razdjel,
Program, Glavu i Funkciju.
Ostala polja Aktivnosti i projekti nisu povezana s prikazanim podacima u poljima
Glavni program, Razdjel, Program, Glava i Funkcija.
Ukoliko nije poznata aktivnost/projekt na kojoj će biti planirana sredstva,
popunjava se polje po hijerarhiji prvog sljedećeg poznatog podatka (najopširniji
je podatak Glavni program, zatim Razdjel, Program pa Glava).

4. LOKACIJA

Podaci o lokaciji određuju područje primjene i/ili utjecaja prijedloga propisa,
odnosno akta planiranja na određene teritorijalne cjeline. Na posebnom listu
„Lokacije« radne knjige Obrasca dane su brojčane oznake Republike Hrvatske i
njenih teritorijalnih cjelina, kajelina, kane oznake drugih zemalja.
Ispravnim unosom brojčane oznake automatski se popunjavaju polja Naziva
lokacije.

5. PODACI O ZAPOSLENICIMA

Ukoliko provedba predloženog propisa, odnosno akta planiranja utječe na promjenu
okvirnog broja državnih službenika i namještenika i/ili stvarni broj zaposlenih
u tijelima koja će provoditi propis/akt planiranja, potrebno je ispuniti ovu
točku Obrasca.
U stupac Postojeće stanje unosi se okvirni broj državnih službenika i
namještenika (sistematizacija) sukladno važećoj uredbi o unutarnjem ustrojstvu
predlagatelja te postojeće stanje popunjenosti radnih mjesta.
U stupac Novo stanje unosi se okvirni broj državnih službenika i namještenika
(sistematizacija) koji proizlazi iz predloženog propisa, odnosno akta
planiranja, te broj popunjenih radnih mjesta koja uključuju i nove zaposlenike
potrebne za provedbu predloženog propisa odnosno akta planiranja.

6. FISKALNI UČINAK

Ova točka sadrži ukupnu procjenu fiskalnih posljedica provedbe predloženog
propisa, odnosno akta planiranja na državni proračun.
Prilikom izrade prijedloga propisa odnosno akta planiranja predlagatelj je dužan
uzeti u obzir smjernice ekonomske i fiskalne politike koje Vlada Republike
Hrvatske donosi za trogodišnja razdoblja.

6.1. RASHODI I IZDACI DRŽAVNOG PRORAČUNA

Navode se rashodi i izdaci potrebni za provođenje predloženog propisa, odnosno
akta planiranja, slijedeći ekonomsku klasifikaciju.
U prvi stupac (Troškovi uspostave) unose se početni rashodi i izdaci koji su
rezultat pripremnih radnji nužnih za provedbu predloženog propisa/akta
planiranja.
U drugi stupac (Troškovi provođenja u tekućoj godini) unose se rashodi i izdaci
koji će nastati u tekućoj godini provedbom predloženog propisa/akta planiranja.
Treći stupac (Ukupno) predstavlja zbroj troškova uspostave i troškova provođenja
prijedloga u tekućoj godini i popunjava se automatski unosom podataka u prva dva
stupca.
U četvrti stupac (Odobrena sredstva unutar državnog proračuna) unose se iznosi
sredstava koji su za potrebe provedbe predloženog propisa/akta planiranja
planirani u državnom proračunu za tekuću godinu.
Peti stupac (Promjena) predstavlja razliku između sredstava planiranih u
državnom proračunu za tekuću godinu i ukupnih sredstava potrebnih za provedbu
predloženog propisa/akta planiranja. Popunjava se automatski.
Ukoliko provoditelj predloženog propisa/akta planiranja nije, u državnom
proračunu za tekuću godinu u okviru relevantnih aktivnosti i projekata koji se
odnose na provedbu propisa/akta planiranja, odnosno odgovarajućih stavki
ekonomske klasifikacije, predvidio potrebna sredstva, u šesti stupac
(Preraspodjele iz drugih stavaka državnog proračuna) unosi se prijedlog za
preraspodjelu s drugih stavaka provoditelja unutar državnog proračuna.
Iznos sredstava koji se predlaže preraspodijeliti unosi se na skupinu računa
ekonomske klasifikacije na kojoj je planiran (s koje će se preraspodijeliti na
novu).
Sedmi stupac (Ukupna promjena) predstavlja neto-učinak provedbe predloženog
propisa/akta planiranja, odnosno razliku petog i šestog stupca. Popunjava se
automatski.
U osmi stupac (Prijedlog za sljedeću godinu n) unosi se iznos rashoda i izdataka
potrebnih za provedbu predloženog propisa/akta planiranja u sljedećoj godini n.
U deveti stupac (Prijedlog za godinu n+1) unosi se iznos rashoda i izdataka
potrebnih za provedbu predloženog propisa/akta planiranja u godini n+1.

6.2. PRIHODI I PRIMICI DRŽAVNOG PRORAČUNA

Navode se prihodi i primici na koje utječe provedba predloženog propisa/akta
planiranja, slijedeći ekonomsku klasifikaciju.
Ukoliko će provedbom predloženog propisa/akta planiranja nastati novi prihodi i
primici ili se smanjiti/ukinuti postojeći, iznos novog stanja unosi se u prvi
stupac (Očekivani prihodi i primici), a u drugi stupac (Plan prihoda i
primitaka) stanje istih predviđeno planom državnog proračuna. Na taj način u
trećem i četvrtom stupcu automatski se prikazuje razlika, odnosno neto iznos
povećanja/smanjenja očekivanih prihoda i primitaka.
U peti stupac (Projekcija za sljedeću godinu n) unosi se iznos prihoda i
primitaka koji se očekuje ostvariti provedbom predloženog propisa/akta
planiranja u sljedećoj godini n.
U šesti stupac (Projekcija za godinu n+1) unosi se iznos prihoda i primitaka
koji se očekuje ostvariti provedbom predloženog propisa/akta planiranja u godini
n+1.

6.3. OBRAZLOŽENJE PROMJENA U RASHODIMA I IZDACIMA TE PRIHODIMA I PRIMICIMA

Navodi se obrazloženje prethodno kvantificiranih promjena.
Za iznose sredstava po pojedinim skupinama računa ekonomske klasifikacije
potrebno je objasniti u koju svrhu će se utrošiti (za rashode i izdatke),
odnosno uslijed čega će nastati (za prihode i primitke).
Ukoliko su sredstva za provedbu predloženog propisa, odnosno akta planiranja
planirana u državnom proračunu na više aktivnosti i/ili projekata potrebno je
iznose razvrstane po ekonomskoj klasifikaciji pod točkom 6.1. obrasca povezati s
pripadajućom aktivnosti i/ili projektom.

7. POTENCIJALNE OBVEZE ZA DRŽAVNI PRORAČUN

Ispunjava se ukoliko zbog provedbe predloženog propisa, odnosno akta planiranja
postoji mogućnost nastanka obveze za državni proračun. Potencijalne obveze
podijeljene su na Jamstva i Ostalo (akreditivi, kreditne linije, dugovanja na
osnovi odštetnih zahtjeva i neriješenih sporova po sklopljenim ugovorima).

8. FISKALNI UČINAK NA DRUGE PRORAČUNE

Ako provedba predloženog propisa ima financijske posljedice na financijske
planove izvanproračunskih korisnika i/ili na proračun županije i/ili
općine/grada, predlagatelj ih je dužan procijeniti i opisati.

9. POKAZATELJI USPJEŠNOSTI

Svrha definiranja pokazatelja uspješnosti je praćenje i ocjena uspješnosti
provedbe predloženog propisa, odnosno akta planiranja. Uza sami pokazatelj
uspješnosti potrebno je navesti i izvor njegova praćenja.

10. OBRAZLOŽENJE PREDLAGATELJA

Daje se sažeto obrazloženje predloženog propisa/akta planiranja i njegovih
posljedica za državni proračun, proračune županija, općina/gradova i financijske
planove izvanproračunskih korisnika.
Obrazac potpisuje ministar ili državni tajnik kojeg odredi ministar, državni
tajnik središnjega državnog ureda ili njegov zamjenik, odnosno ravnatelj državne
upravne organizacije ili njegov zamjenik i ovjerava se pečatom, uz naznaku
mjesta i datuma ovjeravanja.

11. KONTAKT OSOBA PREDLAGATELJA

Osnovi podaci o osobi koja je izradila procjenu i ispunila obrazac.

12. MIŠLJENJE MINISTARSTVA FINANCIJA

Ministarstvo financija očituje se o danoj procjeni fiskalnog učinka. Odgovorna
osoba Ministarstva financija (ministar financija ili državni tajnik) ovjerava
obrazac.
Obrazac ovjeren od strane Ministarstva financija predlagatelj dostavlja Vladi uz
prijedlog propisa, odnosno akta planiranja, budući da, temeljem članka 27b.
stavka 3. Poslovnika Vlade Republike Hrvatske (»Narodne novine«, br. 107/00 –
pročišćeni tekst, 24/01, 22/05 i 68/07), Vlada, odnosno njezina stalna radna
tijela neće razmatrati prijedloge propisa i akata poslovanja uz koje nije
priložen Iskaz o procjeni fiskalnog učinka.

Odluka, NN 73/2008-2431
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)